የሶማሊያው ፕሬዚዳንት ለይፋዊ የስራ ጉብኝት በኳታር ይገኛሉ
የሶማሊያው ፕሬዚዳንት ሙሀመድ ፋርማጆ ሁለተኛውን የውጭ አገር ጉብኝታቸውን በኳታር ዶሐ እያካሄዱ ይገኛል፡፡ጉብኝቱ ከሌላዋ የአረብ አገርና በገልፍ አገራት ቀውስ ኳታርን ካገለሉ አገራት አንዷ የሆነችው የተባበሩት አረብ ኢምሬቶች ጋር ሶማሊያ ያላትን ወታደራዊ ትብብር ካቋረጠች ከጥቂት ወራት በኋላ መሆኑ አነጋጋሪ ሁኗል፡፡የፕሬዚዳንት ፋርማጆ የዶሐ ጉብኝት ለሶማሊያ በርካታ ድል ያስገኘ ነው ተብሏል፡፡በትራንስፖርት በትምህርትና በሌሎችም የመሰረተ ልማት ክንውኖች አብሮ  መስራት የሚያስችል ስምምነት ፈጽመዋል፡፡ውይይቱን ተከትሎ የኳታሩ ኢምር ሼክ ተሚም ቢን ሀማድ አልታኒ   የዶሀ ለሶማሊያ የምታደርገው ድጋፍ አይቋረጥም ብለዋል፡፡ሶማሊያ ለመረጋጋት እንዲሁም ሉአላዊነቷንና አንድነቷን ለማስጠበቅ በምታደርገው ጥረት ሁሉ ዶሀ ከሞቃዲሹ ጎን ትቆማለች ብለዋል፡፡የሶማሊያ የኢኮኖሚ ልማት ሚኒስትር ጀማል ሀሰን የትብብር ስምምነቶቹ ፋይዳ ትርጉም ያለው እንደሆነ አብራርተዋል፡፡እንደ ሚኒስትሩ ገለጻ ከሞቃዲሾ አፍጎዬ እና ከሞቃዲሾ ጆሀሮ ያለውን መንገድ ለመገንባት የተደረሰው ስምምነት ለአብነት የሚነሳ ነው፡፡ሳዑዲ አረቢያ፣ የተባበሩት አረብ ኢምሬቶችና ግብጽ በዋና አድራጊ ፈጣሪነት የዛሬ አመት ገደማ  በኳታር ላይ የጣሉት የየብስ፣ የውሃ እና የአየር ግንኙነት ማዕቀብ እንዳለ ነው፡፡ኳታር ሽብርተኝነትን ትረዳለች በሚል የተፈጠረው የገልፍ አገራት ቀውስ መነሻነት እነ ሳኡዲ በርካታ አገራት ከጎናቸው እንዲቆሙ ጫና አሳድረዋል፡፡ሶማሊያ የዚህ ጫና ተጽዕኖ ቢኖርባትም ከማንም ወገን እንዳልሆነች አስታውቃለች፡፡ዶሀ ምንም እንኳን ክሱ አይመለከተኝም ስትል ብትቃወምም፡፡አህመድ ሮብሌ የተባሉ ተንታኝ የገልፍ አገራት የምስራቅ አፍሪካ አገራት ላይ መራኮት ከጀመሩ ዋል አደር ማለታቸውን ያነሳሉ፡፡እንደ ተንታኙ ገለጻ ሶማሊያ ያለችበት ቦታ በጣም ወሳኝ ነው፡፡እናም የአረብ አገራቱ ይህን እድል ሊጠቀሙበት ይፈልጋሉ፡፡ሀገሪቱ  ደግሞ የዚህ የአረብ አገራት ጦርነት አውድማ መሆን አትፈልግም፤ ገለልተኛ አቋም የያዘችውም ለዚሁ ነው ብሏል፡፡ይሁን እንጂ መግባባት ያልቻሉትን እነዚህን የአረብ አገራት በማስታረቅ ረገድ ሚናዋን ልትወጣ ትችላለች ብለው ያምናሉ፡፡መጋቢት ላይ የተባበሩት አረብ ኢምሬቶች ንብረት የሆነው ዲፒ ወርልድ በሶማሊያ ያለውን የወደብ ስራ የአገሪቱን ሉዓላዊነት ጥሷል በሚል የሶማሊያ ፓርላማ ከስራው እንዲታገድ ወስኗል፡፡ከሁለት ወር በፊት አስር ሚሊየን ዶላር ከተባበሩት አረብ ኢምሬቶች ተነስቶ በሶማሊያ አየር መንገድ መያዙም ይታወሳል፡፡በዚህም ሶማሊያ ከተባበሩት አረብ ኢምሬቶች ጋር ያላት ወታደራዊ ትብብር እንዲቋረጥ አድርጓል፡፡/ሲጂቲኤን/